6.9.2022
ET
Euroopa Liidu Teataja
C 342/63 Kolmapäev, 16. veebruar 2022
16. kutsub komisjoni üles tagama pestitsiidides sisalduvate toimeainete heakskiitmise protsessi, mis oleks täiesti läbipaistev ja ilma huvide konfliktideta; märgib, et Euroopa kodanikualgatus „Päästkem mesilased ja põllumajandustootjad!“ on kogu ELis kogunud üle miljoni allkirja ja et algatuses nõutakse ELis sünteetiliste pestitsiidide kasutamise järkjärgulist lõpetamist, meetmeid elurikkuse taastamiseks ja põllumajandustootjate toetamist kestlikule põllumajandusele üleminekul; palub ombudsmanil jätkata ELi tasandil kehtivate süsteemide uurimist tagamaks, et praegune poliitika ja menetluslikud kaitsemeetmed selles valdkonnas tagavad inimeste tervise ja keskkonna kaitse kõrgeima taseme ning et teaduslike tõendite kogumine ja uurimine on täiesti läbipaistev, täpne ja vaba huvide konfliktidest;
17. tuletab meelde, et ombudsman lõpetas 2020. aasta märtsis uurimise selle kohta, kuidas komisjon tagab, et teda nõustavatel teadlastel ei ole huvide konflikti; kutsub komisjoni üles parandama komisjoni nõustavate teadusekspertide sõltumatuse hindamisprotsesse, sealhulgas rakendama täielikult ombudsmani selleteemalisest uurimisest tulenevaid soovitusi, tagades, et asjaomastel ekspertidel ei oleks huvide konflikti;
18. ergutab ombudsmani algatama uurimise komisjoni strateegilise lähenemisviisi kohta petitsioonide käsitlemisel, kuna komisjoni tegevus, mis piirdub vaid teemadega, mida ta peab strateegiliselt oluliseks või mis peegeldavad läbivaid probleeme, jättes seega välja üksikjuhtumid, võib mõjutada kodanike petitsiooniõigust ja õigust heale haldusele;
19. kritiseerib komisjoni selle eest, et ta ei viinud enne ELi-Mercosuri kaubandusläbirääkimiste lõpetamist lõpule kestlikkusele avalduva mõju hindamist; tuletab meelde parlamendi seisukohta, et vabakaubanduslepingute keskkonna- ja sotsiaalset mõju tuleb enne kaubandusläbirääkimiste lõppemist põhjalikult hinnata;
20. kritiseerib nõukogu eesistujaks olnud liikmesriikide otsust kasutada ettevõtete sponsorlust, kuna see kätkeb endas ohtu kahjustada tõsiselt ELi mainet, ning rõhutab, et edaspidi on oluline igasugusest sponsorlusest hoiduda; peab esmatähtsaks võtta vastu väga ranged normid, mis takistavad selliste tavade kasutamist, et kaitsta nõukogu ja ELi kui terviku mainet ja usaldusväärsust; kutsub liikmesriike üles täitma oma kohustust teha ombudsmaniga koostööd, tagades täieliku läbipaistvuse;
21. tunnustab ombudsmani tööd selle nimel, et kaitsta ELi kodanike õigust juurdepääsule ELi institutsioonide valduses olevatele dokumentidele ja teha dokumendid kodanikele kättesaadavaks kõigis ELi ametlikes keeltes; tunneb heameelt ombudsmani algatuse üle kiirmenetluse kohta, mis on seotud dokumentidele juurdepääsu juhtumitega ning mille eesmärk on teha nõutud dokumentide kohta otsus 40 tööpäeva jooksul; rõhutab, et 2020. aastal on üldsusele juurdepääsu kaebuste käsitlemiseks kulunud keskmine aeg kolmandik ajast, mis kulus enne selle menetluse kasutusele võtmist 2018. aastal; peab äärmiselt oluliseks tagada täielik läbipaistvus ja avalikkuse juurdepääs ELi institutsioonide valduses olevatele dokumentidele, et kindlustada kodanike demokraatlike õiguste kõrgeim kaitse ja nende usaldus ELi institutsioonide vastu; on veendunud, et määruse (EÜ) nr 1049/2001 (3) läbivaatamine peab toimuma esmajärjekorras; peab kahetsusväärseks asjaolu, et dokumentidele juurdepääsu käsitlevad ELi õigusaktid on väga vananenud, takistades seega ka ombudsmani tegevust selles küsimuses;
22. kiidab heaks ombudsmani korduva sihikindla tegutsemise selle nimel, et ära hoida pöörduksejuhtumeid, sealhulgas selliseid, nagu toimus Euroopa Pangandusjärelevalves, mis veenis seda asutust toetama ombudsmani soovitust kehtestada uus poliitika töötajate töösuhtejärgsete piirangute ja keeldude hindamiseks, samuti uued menetlused lahkuvate töötajate konfidentsiaalsele teabele juurdepääsu viivitamatuks peatamiseks;
23. kutsub ombudsmani üles jätkama oma tööd, et aidata tagada kõigi pöörduksejuhtumitega seotud ELi ametnike nimede õigeaegne avaldamine ning kindlustada kogu asjassepuutuva teabe täielik läbipaistvus;
24. tunneb heameelt ombudsmani algatatud uurimise üle selle kohta, kuidas EIP käsitles oma endise asepresidendi töölt lahkumise järgset taotlust asuda juhtivale ametikohale Hispaania ettevõttes Iberdrola, mis oli saanud EIP-lt tohututes summades laene; kritiseerib seda, et EIP ei reageerinud parlamendi nõudmisele lisada EIP halduskomitee käitumisjuhendisse säte, mis takistab komitee liikmeid otsustamast laenude andmise ja projektide elluviimise üle oma päritoluriigis; kutsub EIPd
(3)
Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele, (EÜT L 145, 31.5.2001, lk 43).